બ્રાઝિલનું હવામાન ગીર ગાયને માફક આવ્યું એટલે એ પછી વહાણમાં બીજી 100થી 125 ગાયો લઈ ગયા. બ્રાઝિલના એ મહાનુભાવે સમયાંતરે પોતાનો ટ્રાન્સપોર્ટનો ધંધો સંકેલી લીધો અને તેમને ગીરની ગાયોનું સંવર્ધન કરવાનું જ નફાકારક સાબિત થયું. 1962-63ના ગાળામાં મહારાજા બ્રાઝિલના પ્રવાસે ગયા તો એમના થકી ત્યાં ગીરની ગાયોના ચમત્કારને નિહાળીને રાજી થયા. પેલા ભાઈ એમને પ્રાંતના ગવર્નર પાસે લઈ ગયા. એમણે મહારાજાને ત્યાં જ રહીને ગીરની ગાયોના સંવર્ધનમાં માર્ગદર્શન કરવા વિનવણી કરી, વિશાળ જમીન ઓફર કરી; પણ મહારાજા તો ભાવનગર પરત આવવા ઇચ્છુક હતા. મહારાજાએ ક્યારેય આ વાતનો પ્રચાર કર્યો નહોતો, પંદર વર્ષ પછી મુકુંદ પારાશરે એક લેખ લખ્યો ત્યારે દુનિયાને એની જાણ થઈ. સ્વતંત્રતા ટાણે પોતાનું રજવાડું સૌપ્રથમ ગાંધીજીને ચરણે ધરનાર આ મહારાજા તો 1965માં સ્વર્ગે સિધાવી ગયા હતા. આજે ભારતમાં માંડ 15,000 જેટલી ગીરની ગાયો હશે, જ્યારે બ્રાઝિલમાં એનો આંકડો લાખોમાં છે, એટલું જ નહિ, ભારતમાં સૌથી વધુ દૂધ આપનારી ભુવનેશ્વરી પીઠ (ગોંડલ)ની ગીરની ગાય બબુ દિવસના 25 લિટર દૂધ આપે છે, ત્યારે બ્રાઝિલની ગીર ગાય (ઝેબુ) શેરા રોજના 62 લિટર દૂધ આપીને વિશ્વવિક્રમ નોંધાવે છે! નવ-દસ દેશોમાં ગીરની ગાયની નિકાસ થાય છે. ઉરુગ્વે દેશમાં તો ગાયના દૂધને રાષ્ટ્રીય ઉદ્યોગનો દરજ્જો અપાયો છે. આજે ભારતમાં ગીરની ગાયના પાંચ લાખ રૂપિયા બોલાય છે. આચાર્ય ઘનશ્યામદાસજી ભુવનેશ્વરી પીઠમાં વાછરડીઓ સાથે 125 જેટલી ગીરની ગાયોનું સંવર્ધન કરીને એના ઉત્તમ દૂધ ઉપરાંત મૂત્ર સહિતના પદાર્થોનાં ઔષધીય તત્ત્વો પર વિશેષ સંશોધન કરાવે છે.